次韵趙十
作者：韓淲
朝代：宋

paragraphs: 風誼益零落，烏能論前修。
百年之江南，聲利日夜流。
履道兄弟賢，幾時已交遊。
東里大父行，宿昔契分投。
偉乎竹隠高，俗但言句求。
可不拜其廬，何以記綢繆。
我衰尚三歎，微吟如殷憂。
傳聞擔簦趨，梅黄雨初收。
一襟清微風，步步紫翠浮。
輿籃試息肩，茅店板橋頭。
村酒勿浪醉，回驂當熟籌。
所觀書研真，所奉窗几幽。
豈比城府間，語嘿勞應酬。
肥遯理事長，故家文獻優。
林密山更深，尋壑好經丘。
履道果再來，胥會誠良謀。